Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Suured pinged püsivad Iisraeli sees ja ümber.
Palestiina president Mahmoud Abbas kinnitas, et piirkonnas ei tule rahu,
kui palestiinlased ei saa oma riiki.
Peaminister Benjamin Netanyahu kõneles ÜRO Peaassambleel.
Suured pinged püsivad Iisraeli sees ja ümber.
Terrorirünnakuist, rahutustest ja piiriülestest löökidest on kuulda
Jeruusalemmas, nn Läänekaldal Judea, Samaaria ja Jordani oru aladel,
Iisraeli-Gaza turvatara taga ja Süürias.
Eile õhtul ca 17:07 ründasid Kaitseväe tankid kaht ajutist ehitist,
mida kasutas Süüria armee -
sellega rikkudes 1974. a. Iisraeli-Süüria vaherahulepet -
Ein Altina’s Hermoni mäel.
Iisraeli Kaitseväe esindus märkis, et rünnak sooritati pärast seda,
kui kaitseväelased olid kolmapäeval tuvastanud turvatsoonis kaks ehitist.
Kaitsevägi rõhutas ka, et peab Süüria režiimi vastutavaks
kõige eest, mis ta territooriumil toimub,
ega salli mingeid katseid rikkuda Iisraeli suveräänsust.
Eile õhtul hoiti ära terroriakt, kui kaks Iisraeli turvameest
tuvastasid kahtlase isiku kergrongipeatuses
Ida-Jeruusalemma linnaosa Givat Ha-Mivtar’i lähistel.
Nägime kergrongi lähenemas ja läksime sellele vastu üle raudtee.
Ründaja istus siis seal pingil.
Kergrong lahkus jaamast ja ründaja tõusis püsti,
rääkides samal ajal telefoniga.
Liikusime trammipeatuse poole.
Ütlesin kaasturvamehele, et midagi on mäda,
ja palusin tal tulla kaasa ründajat kontrollima.
Ta päris, kas nägin midagi kahtlast, ja vastasin, et ei.
Astusime kahtlusaluse poole, küsisime temalt, kuidas tal läheb,
ja tutvustasin ennast.
Ta ütles: ’Üks hetk!’, astus tahapoole ja tõmbas vöölt noa.
Turvamees hüppas kohe ette ja ründaja sihtis talle noaga rindu.
Turvamees püüdis ründajat käsitsi takistada, sai noahoobi käsivarde
ja hüüdis: ’Pussitatakse!’
Haarasin kohe püstoli ja tulistasin paar korda.
Seejärel pani terrorist jooksu.
Haavatud turvamees tõusis ja avas terroristi pihta tule.
Teatasin raadio teel, et Giv’at Ha-Mivtar’is toimus rünnak.
Haavatud turvamees viidi kohalikku haiglasse kergete vigastustega,
meedikute teatel aga viidi kahjutuks tehtud terrorist,
kes sai kohapeal esmaabi, haiglasse raskes seisundis.
Läänekaldal Qalandia linna lähedal
rammis palestiina sõidukijuht, kes saabus Qalandia ristmikule,
mis on põhikontrollpunkt Läänekalda põhjaosa ja Jeruusalemma vahel,
oma sõidukiga Iisraeli piiriturvameest.
Kohapealsed julgeolekujõud said ründajast jagu ja vahistasid ta.
Haavatud piiriturvamees sai ravi kohapeal ja viidi kergete vigastustega
Jeruusalemma haiglasse edasiseks raviks.
ÜRO peakorteris New York’is teatas Palestiina president Mahmoud Abbas
kõnes ÜRO Peaassambleel, et kes usub, et rahu võib saavutada
ilma Palestiina riikluseta, petab end, samas loomulikult süüdistades Iisraeli
Palestiina üritust toetava rahuprotsessi seiskamises pikkadeks aastateks.
Kes arvab, et rahu Lähis-Idas on võimalik enne,
kui meie palestiina rahvas saab täielikud riigiõigused, petab end.
Lugematuid ajaloolisi moonutusi täis kõnes
esitas president Abbas veel sõnumi Iisraelile,
väites, et juudiriigil pole õigust nn Läänekaldale,
kinnitades ajaloolisest tõest hoolimata,
et palestiinlased on elanud mainitud aladel tuhandeid aastaid.
Mu sõnum Iisraelile täna on, et see õudne okupatsioon meie vastu
ei püsi hoolimata tema püüdlustest ja pettekujutelmadest,
sest palestiina rahvas jääb oma maale,
mida nad on asustanud tuhandeid aastaid, põlvkond põlvkonna järel.
Palestiina liidri väidetele vastuseks
tsiteeris Iisraeli peaminister Benjamin Netanyahu
oma tänase kõne alul ÜRO Peaassambleel
Moosese sõnu iisraeli rahvale Tõotatud Maa piiril 5Ms 11. pt.-s.
Ehkki see Piibli sündmus näitab vajadust järgida Jumala käske,
et saada õnnistusi, vastasel korral aga saadakse needusi,
rõhutas Netanyahu Moosese sõnade kaudu rahu õnnistusi ajal,
mil Iisrael püüab laiendada oma rahuringi naaberriikidega.
Miks need head kavatsused alati luhtusid?
Sest nende aluseks oli väärarusaam,
et kui me kõigepealt ei sõlmi rahulepet palestiinlastega,
ei taasta ükski teine araabia riik suhteid Iisraeliga.
Olen pikalt püüdnud teha rahu palestiinlastega.
Kuid usun ka, et palestiinlastele ei pea andma vetoõigust
uute rahulepete üle araabia riikidega.
Palestiinlased võiksid saada suurt kasu laiemast rahust.
Nad peaksid olema osapool selles protsessis,
ent neil ei tohiks olla vetoõigust selle protsessi üle.
Ja usun ka, et rahu tegemine enamate araabia riikidega
tõstaks tegelikult väljavaateid
rahu tegemiseks Iisraeli ja palestiinlaste vahel.
Netanyahu meenutas ka sündmusi,
mis lõppesid ajalooliste Aabrahami lepete sõlmimisega ca 3 aastat tagasi.
Ta kinnitas, et Aabrahami lepped kuulutasid uue rahuajastu uut koitu,
ja teatas ühtlasi, et Iisrael on veelgi võimsama läbimurde veerel.
Aabrahami lepped kuulutasid uue rahuajastu koitu.
Ent usun, et oleme veelgi võimsama läbimurde veerel:
ajaloolise rahu veerel Iisraeli ja Saudi Araabia vahel.
See rahu teeks palju araabia- Iisraeli konflikti lõpetamiseks.
See julgustaks teisi araabiamaid sõlmima suhteid Iisraeliga.
See tõstaks väljavaateid rahuks palestiinlastega.
See soodustaks laiemat leppimist
judaismi ja islami vahel, Jeruusalemma ja Meka vahel,
Iisaki järglaste ja Ismaeli järglaste vahel.
Netanyahu käsitles ka regiooni needust, mis ei peatu millegi ees,
et tõkestada rahupüüded Iisraeli ja Saudi Araabia Kuningriigi vahel.
Teate küll, selles meepotis on tõrvatilk.
Sest kindla peale teevad Iraani valitsevad fanaatikud, mis suudavad,
et väärata seda ajaloolist rahu.
Iraan kulutab endiselt miljardeid oma terrorikäsilaste relvastamiseks.
Ta laiendab ikka oma terrorikombitsaid Lähis-Idas,
Euroopas, Aasias, Lõuna- ja koguni Põhja-Ameerikas.
Arvestades sadade vaprate Iraani kodanike tapmist ja vahistamist
ja terrori õhutamist (Iraani poolt) Lähis-Idas ja kaugemal,
väljendas Netanyahu nördimust
rahvusvahelise üldsuse välise ükskõiksuse üle.
Iraani droonid ja raketiprogrammid
ähvardavad Iisraeli ja meie araabia naabreid,
ja Iraani droonid on toonud ja toovad surma ja hävingut
süütutele elanikele Ukrainas.
Rahvusvaheline üldsus aga suhtub režiimi agressiooni enamjaolt leigelt.
Netanyahu toonitas veel lääneriikide suutmatust
jõustada oma hoiatusi Iraani suhtes.
Ent niikaua kui tema on Iisraeli peaminister -
nii kinnitas Netanyahu -
väärab Iisrael Islamivabariigi tuumapürgimused.
Jeemenis pidasid Iraani käsilastest hutid sõjaväeparaadi,
millel nad kordasid oma vannet - mis ühtlasi on nende ühingu moto -
tuua hävingut USA ja Iisraeli peale.
Allah on suurem!
Surm Ameerikale! Surm Iisraelile! Neetud olgu juudid!
Võit Islamile!
Sõjaväeparaad toimus selge kavatsusega saata signaal
Saudi Araabia Kuningriigile.
Täna pidutseme ja saadame sõnumi,
et meie, Jeemeni rahvas, oleme valmis õiglaseks ja väärikaks rahuks.
Ent samal ajal on meie sõrm päästikul iga agressiooni või rünnaku suhtes
meie maa vastu, ja meie rahva jätkuva rõhumise ja ründamise vastu.
Teine huti ametnik kuulutas,
et kui saudid ei nõustu Iraani käsilase rahutingimustega,
jääb üle vaid sõda.
Iisraelis lõpetasid Kaitsevägi ja USA keskväejuhatus
ühise raketikaitseõppuse,
kasutades kõiki Iisraeli ja USA raketikaitsesüsteeme,
et harjutada vastust paljudele ohtudele sõja puhuks mitmel rindel.
Äsja lõppes Iisraeli-USA õhukaitse õppus Elbit Systems’i lahinglaboris.
Labori arendasid ühiselt USA raketikaitseamet
ja Kaitseministeeriumi relvade ja tehnotaristu direktoraat.
Eri püüdursüsteemide lõimimine tugevdab tunduvalt vägede valmidust
muutuvate ohtude vastu mitmes sektoris korraga.
Esmakordselt juhtisid USA poolelt õppusi CENTCOMi väed
koos Iisraeli õhujõudude ja mereväe õhukaitsejõududega.
Õppus, mis hinnati edukaks, on veel üks samm valmiduse protsessis
ja üleminekul ühisoperatsioonidele USA keskväejuhatuse CENTCOMiga.
Tänan vaatamast TV7 Iisraeli Uudiseid!
Läheneva jom kipuri püha e. lepituspäeva tõttu
jäävad TV7 Iisraeli uudised esmaspäeval ära.
Paluge ikka rahu Jeruusalemmale ja päästet Iisraelile!
Olen Jonathan Hessen.
Soovin õnnistud puhkepäevi ve gram hatima tova!
Kui Jumal lubab, näeme jälle teisipäeval samal ajal.
Tõlge: Sulev Kivastik